text: Calonge. L'Ajuntament de Calonge i Sant Antoni disposa de 5 milions d'euros a caixa, 3 milions menys que el juny de 2019
  Publicat el Divendres, 09 Octubre 2020 14:11 Escrit per Ajuntament de Calonge
  L'acta d'arqueig del ple de moció de censura que va tenir lloc el passat 1 d'octubre a Calonge i Sant Antoni reflexa que l'Ajuntament té disponibles a caixa un total de 5.905.217,41€, una xifra molt per sota dels 8.921.504,51€ disponibles quan es va fer l'última acta d'arqueig, en el ple d'investidura del juny de 2019. Aquestes dades suposen una disminució d'un 34 % dels fons disponibles a la corporació. L'acta d'arqueig és el document que elaboren els serveis econòmics de l'Ajuntament i que dóna fe del saldo de diners disponibles per part de la corporació.
  L'alcalde de Calonge i Sant Antoni, Jordi Soler, explica que "aquesta és una situació preocupant que ens hem trobat, i que no serà fàcil de gestionar". Soler afegeix que "en només 15 mesos el govern de Miquel Bell-lloch i Elisenda Pérez ha aconseguit perjudicar de forma clara les arques municipals, i a més això no s'ha traduït ni en inversions ni en serveis per la ciutadania". Jordi Soler, nomenat alcalde de Calonge i Sant Antoni el passat 1 d'octubre en substitució de Miquel Bell-lloch, explica que "nosaltres vam deixar un ajuntament amb una situació econòmica excel·lent el juny de l'any passat, i ara ens trobem una situació molt diferent", i afegeix que "elaborarem un informe intern per valorar les causes d'aquesta situació i aclarir perquè l'Ajuntament disposa de 3 milions d'euros menys en només 15 mesos. No entenem aquesta davallada".
  L'acta d'arqueig de l'any 2015 certificava que l'Ajuntament de Calonge i Sant Antoni disposava de 7.609.967,06 €, import que es va veure incrementat un 17% quan es va fer la següent acta d'arqueig, el 2019, certificant un saldo de 8.921.504,51€, mentre que l'acta efectuada l'1 d'octubre de 2020 abans del ple de moció de censura deixava un saldo de 5.905.217,41€, amb una davallada del 24%.